Bill Gates เกี่ยวข้องอะไรกับ STARBUCKS
“ถ้าไม่มี Bill Gates ก็คงจะไม่มี STARBUCKS ในวันนี้”  คุณ Howard Schultz ซึ่งเป็นผู้เริ่มต้นสร้างอาณาจักร STARBUCKS ให้ยิ่งใหญ่มาจนถึงทุกวันนี้ แล้ว Bill Gates เกี่ยวข้องอะไรกับ STARBUCKS ลงทุนแมนจะเล่าให้ฟัง
7 ม.ค. 2562

Bill Gates เกี่ยวข้องอะไรกับ STARBUCKS / โดย ลงทุนแมน
“ถ้าไม่มี Bill Gates ก็คงจะไม่มี STARBUCKS ในวันนี้”
คุณ Howard Schultz ซึ่งเป็นผู้เริ่มต้นสร้างอาณาจักร STARBUCKS ให้ยิ่งใหญ่มาจนถึงทุกวันนี้
แล้ว Bill Gates เกี่ยวข้องอะไรกับ STARBUCKS
ลงทุนแมนจะเล่าให้ฟัง
Howard Schultz เกิดในครอบครัวที่มีฐานะยากจน
เขาต้องเริ่มทำงานพิเศษขายหนังสือพิมพ์และร้านกาแฟตั้งแต่อายุ 12 ปี เนื่องจากคุณพ่อที่เป็นคนขับรถบรรทุกประสบอุบัติเหตุจนไม่สามารถกลับมาทำงานได้
แต่ด้วยความโดดเด่นของทักษะกีฬา เขาจึงได้รับทุนให้ไปเรียนต่อที่มหาวิทยาลัยนอร์ทเทิร์น มิชิแกน
หลังจากจบการศึกษา Schultz ได้เข้าทำงานในบริษัทชื่อดังอย่าง Xerox และบริษัท Hammarplast ซึ่งเป็นบริษัทผู้ผลิตเครื่องใช้ไฟฟ้า รวมไปถึงเครื่องบดกาแฟ
ในระหว่างนั้นเอง เขาได้สังเกตเห็นว่ามีร้านกาแฟแห่งหนึ่งที่สั่งเครื่องบดกาแฟจากบริษัทไปมากผิดปกติซึ่งร้านนั้นมีชื่อว่า STARBUCKS
STARBUCKS เปิดสาขาแรกที่เมือง Seattle เมื่อปี 1971 หรือ 47 ปีที่แล้วโดยมีหุ้นส่วน 3 คน เป็นเพื่อนกันสมัยเรียนมหาวิทยาลัยและมีผู้ใช้บริการร้านกาแฟแห่งนี้เป็นจำนวนมาก
เมื่อเห็นแบบนี้แล้ว คุณ Schultz จึงไม่รอช้า รีบเดินทางไปยังร้าน STARBUCKS ทันที เพื่อที่จะศึกษาว่าทำไมร้านนี้จึงขายดีกว่าร้านกาแฟเจ้าอื่น
Schultz มีโอกาสได้พูดคุยกับคุณ Jerry Baldwin หนึ่งในผู้ก่อตั้งร้านพร้อมกับได้รับข้อเสนอให้มาทำงานเป็นผู้อำนวยการฝ่ายการตลาดที่ร้านของ STARBUCKS
เขารับข้อเสนอนั้นและได้เข้ามาทำงานเป็นส่วนหนึ่งของ STARBUCKS ในฐานะผู้อำนวยการฝ่ายการตลาด
แต่หลังจากนั้นเพียงไม่กี่ปี เขาก็ลาออกมาเปิดร้านกาแฟเป็นของตัวเอง
เนื่องจากความเห็นในการปรับปรุงร้าน STARBUCKS ให้กลายเป็นสถานที่พูดคุยของคนในชุมชนของเขา ไม่ตรงกับสิ่งที่ผู้ก่อตั้งทั้ง 3 คนต้องการ
Schultz จึงออกมาเปิดร้านกาแฟเป็นของตัวเองในชื่อว่า IL GIORNALE แทน ซึ่งประสบความสำเร็จเป็นอย่างมาก
เวลาผ่านไปหนึ่งปี..
STARBUCKS ได้ประกาศขายกิจการเนื่องจากร้านเริ่มประสบปัญหาในการควบคุมต้นทุน
Schultz จึงไม่ยอมพลาดโอกาสนั้น รีบเข้าไปคุยกับคุณ Jerry หนึ่งในผู้ก่อตั้งและสามารถตกลงราคากันได้ที่ 3.8 ล้านดอลลาร์สหรัฐ โดยให้ระยะเวลา 90 วันในการระดมทุน
สองเดือนผ่านไป ในขณะที่เขาสามารถระดมเงินทุนได้ครึ่งหนึ่งแล้ว
Schultz ก็ได้รับการติดต่อจากคุณ Jerry ว่าตอนนี้มีนายทุนรายใหญ่ซึ่งมาจาก IL GIORNALE เสนอราคาให้เขาเพิ่มขึ้นเป็น 4 ล้านดอลลาร์สหรัฐและที่สำคัญอยู่ในรูปแบบการจ่ายเงินสดอีกด้วย
ซึ่งเรื่องนี้ก็หมายความว่า มีหุ้นส่วนที่ลงทุนอยู่ในร้านกาแฟ IL GIORNALE ของเขาต้องการที่จะซื้อกิจการ STARBUCKS ตัดหน้านั่นเอง
คุณ Schultz จึงตกอยู่ในสภาวะที่สิ้นหวังทันที
เพราะเขารู้ตัวว่าไม่มีทางที่จะหาเงินสดจำนวนมากภายในระยะเวลาอันสั้นได้
อย่างไรก็ตามดูเหมือนว่าโชคของเขาก็ยังไม่หมดไปเสียทีเดียว
เพื่อนของ Schultz ที่เปิดบริษัททนายความได้แนะนำให้เขาลองไปพบกับใครคนหนึ่งดู เพื่อที่จะขอความช่วยเหลือ
ซึ่งตอนนั้น Schultz เอง ก็ไม่รู้ว่าคนที่เขาจะไปพบเป็นใคร
แต่พอไปถึงสถานที่นัดหมายเขาก็ได้พบกับ Bill Gates Sr. (William Henry Gates II) ซึ่งเป็นคุณพ่อของ Bill Gates
หลังจากที่คุณพ่อของ Bill Gates ได้ฟังเรื่องราวจาก Schultz ทั้งหมดแล้ว
เขาก็บอกให้คุณ Schultz เดินตามเขาไปยังออฟฟิศของนายทุนใหญ่คนนั้น ที่กำลังจะมาแย่งซื้อร้าน STARBUCKS ทันที
เมื่อไปถึงแล้วคุณพ่อของ Bill Gates ก็กล่าวกับนายทุนคนนั้นว่า
“คุณควรที่จะละอายใจตัวเอง เพราะคุณกำลังแย่งความฝันของเด็กคนหนึ่ง
แต่มันไม่มีทางที่จะเกิดขึ้น อย่างที่คุณและผมรู้ว่ามันจะไม่มีทางเกิดขึ้น”
หลังจากนั้น คุณพ่อของ Bill Gates และ Schultz ก็ได้เดินออกมาจากออฟฟิศแห่งนั้น
ซึ่งระหว่างทางนั้นเอง Schultz ก็ได้พูดกับคุณพ่อของ Bill Gates ว่า
“ผมมีเรื่องต้องบอกคุณอย่างหนึ่ง คือตอนนี้เรากำลังขาดเงินอีกเกือบ 2 ล้านดอลลาร์สหรัฐสำหรับดีลนี้”
เพราะเขาไม่มั่นใจว่าคุณพ่อของ Bill Gates รู้เรื่องนี้หรือยัง
คุณพ่อของ Bill Gates จึงตอบกลับมาว่า
“พวกเรากำลังเดินไปหาเงินลงทุนก้อนนั้น ซึ่งผมและลูกชายจะเป็นคนลงทุนเอง”
หลังจากนั้นคุณ Schultz ก็สามารถปิดดีลการซื้อกิจการ STARBUCKS ได้สำเร็จ
และกลายมาเป็นร้านกาแฟอันดับหนึ่งของโลกที่มีจำนวนกว่า 29,000 สาขาอย่างทุกวันนี้..
ปิดท้ายด้วยข้อมูลที่น่าสนใจ.. STARBUCKS และ Microsoft มีจุดเริ่มต้นที่เดียวกัน นั่นก็คือ เมืองซีแอตเทิล ประเทศสหรัฐอเมริกา
----------------------
อ่าน ประวัติ Starbucks ฉบับลงทุนแมน ได้ที่ 
ยังมีเรื่องราวบริษัทชั้นนำของโลก อีกมากมายในแอปพลิเคชัน blockdit โหลดฟรี 
----------------------
References
-
-
-
-
-